**Az előterjesztést megtárgyalta:**

* Gazdasági és Városstratégiai Bizottság
* Jogi és Társadalmi Kapcsolatok Bizottsága

 **A határozati javaslatot törvényességi**

 **szempontból megvizsgáltam:**

 **(: Dr. Károlyi Ákos :)**

 **jegyző**

**ELŐTERJESZTÉS**

**Szombathely Megyei Jogú Város Közgyűlése**

**2018. október 25-i ülésére**

**Javaslat**

**a szombathelyi Fedett Uszodával kapcsolatos döntés meghozatalára**

A Közgyűlés (a Modern Városok Program keretében megvalósuló fejlesztés előkészítéseként) a 170/2017.(VI.15.) Kgy. sz. határozatában kinyilvánította szándékát, hogy az Önkormányzat a VASIVÍZ Zrt-től ingyenes vagyonátruházás keretében tulajdonjogot szerezzen a szombathelyi 3684/10 helyrajzi számú, a természetben a Szombathely, Bartók Béla krt. 41. szám alatt található kivett uszoda, gyógyfürdő megnevezésű 2 ha 9709 m2 alapterületű ingatlan, és a 3684/8 helyrajzi számú, kivett vízmű megnevezésű, 312 m2 alapterületű ingatlan felett. A határozatban a Közgyűlés azt is rögzítette, hogy az Aligátor Vízilabda Utánpótlás Sportegyesület által a Magyar Vízilabda Szövetség TAO Bíráló Bizottsága KE00209/2013/MVLSZ-4 számú határozatával jóváhagyott Uszoda és Termálfürdő felújítását és bővítését tartalmazó eszközfelújítás beruházási értéke felett ingyenes vagyonátruházás keretében tulajdonjogot kíván szerezni az Egyesület felajánlása alapján.

A Közgyűlés a tulajdonszerzéseket csak az alábbi három együttes feltétel mellett támogatta:

• az AVUS SE teljes körűen elszámolt a TAO beruházás felhasználásáról és az elszámolás elfogadásra került a Minisztérium részéről;

• a megvalósításhoz szükséges önerőt, 697.137.018.- Ft-ot, valamint tervezésre fordítandó további 20.000.000.- Ft-ot az Önkormányzat adott át belügyminisztériumi forrásból az Egyesületnek. Az önerő felhasználásának módjáról szükséges a Belügyminisztérium

 hozzájárulása, mivel a támogatási szerződéstől eltérő arányban használta fel az egyesület a biztosított forrást a régi uszoda és az új, 33-as medencét magába foglaló épületrészekre;

• a működtetési szerződés és az AVUS SE-vel kötendő vagyonátadási megállapodás végleges jóváhagyása;

• a Közgyűlés felkérte a polgármestert, hogy az Önkormányzat képviseletében folytasson tárgyalásokat az AVUS SE és a Vasivíz Zrt. képviselőivel a szeptemberi Közgyűlésig. Ennek keretében dolgozzanak ki az üzemeltetésre olyan konstrukciót, amely szerint valamennyi fél százalékos arányban részt vesz az esetlegesen keletkező veszteség finanszírozásában.

A hivatkozott határozatban a Közgyűlés felkérte a polgármestert, hogy a Belügyminisztérium jóváhagyását a 697.137.018.-Ft összegű támogatás felhasználásáról szerezze be, illetőleg a Közgyűlés ülésére terjessze elő a működtetési szerződésre, valamint az AVUS SE-vel kötendő végleges vagyonátadási megállapodásra vonatkozó javaslatát.

Az Emberi Erőforrások Minisztériuma részéről Dr. Szabó Tünde sportért felelős államtitkár 2018. július 16-án kelt levelében értesítette az Aligátor Vízilabda Utánpótlás Sportegyesületet, hogy a KE00209/2013/MVLSZ nyilvántartási számú sportfejlesztési program negyedik hosszabbított időszaki elfogadásáról és a sportfejlesztési program lezárásáról. Az államtitkár megállapította, hogy a 1.530.562.949.-Ft támogatási összegből 1.530.562.947.-Ft teljesült.

**(EMMI levél az előterjesztés 1. számú melléklete)**

A Belügyminisztérium részéről Pogácsás Tibor önkormányzati államtitkár 2018. szeptember 18-án érkezett levelében arról tájékoztatott, hogy az egyes önkormányzatok feladatainak támogatása érdekében történő előirányzat-átcsoportosításokról szóló 1826/2014.(XII.23.) Korm. határozat alapján a Belügyminisztérium 800.000.000.-Ft vissza nem térítendő támogatás felhasználásáról a szakmai és pénzügyi beszámolót önkormányzatunk határidőben benyújtotta, a megállapított 29.016.630.-Ft visszafizetési kötelezettség és kamatának utalása megtörtént, így a minisztérium a záró beszámolót elfogadta.

**(BM levél az előterjesztés 2. számú melléklete)**

A 2017. júniusi Közgyűlést követően így az első két feltétel teljesült, a támogatások elszámolásai zárultak. Az AVUS beruházása lezárult és megkezdődött a 33-as medencét magába foglaló épületrész üzemeltetése is. Erre vonatkozóan a VASIVÍZ Zrt. és az AVUS üzemeltetési szerződést kötöttek egymással, amelyet és annak módosításait tájékoztatásul csatolok az előterjesztés mellékleteként **(3-5. sz. melléklet, amelyek elektronikusan kerülnek kiküldésre).**

A VASIVÍZ Zrt. a 2019-es tervezett működtetési költségek és bevételek kalkulációját elkészítette **(az előterjesztés 6. számú melléklete).** A kalkuláció szerint az uszoda összes költsége 270 millió Ft, bevétele 89 millió Ft, kalkulált vesztesége 181 millió Ft. Az új medence összes költsége 64 millió Ft, a bevétele 33 millió Ft, a vesztesége 31 millió Ft.

**Az új medence és az uszoda tekintetében együttesen:**

334 millió Ft költség

122 millió Ft bevétel, amelyből az AVUS-tól származó bevétel 33 millió forint összeg.

212 millió Ft veszteség, amelyhez indítványozom, hogy Önkormányzatunk 2019. évben a működtetési szerződés keretei között mindösszesen 100 millió Ft összegű támogatást biztosítson, a fennmaradó veszteség finanszírozását a VASIVÍZ Zrt. gazdálkodja ki.

A 170/2017.(VI.15.) Kgy. sz. határozatában a Közgyűlés a tulajdonszerzés 3. feltételként fogalmazta meg a működtetési szerződés és az AVUS SE-vel kötendő vagyonátadási megállapodás végleges jóváhagyását. A működtetési szerződés, illetőleg mindkét tulajdonossal kötendő vagyonátadási szerződések és mellékleteik az alábbiak szerint az előterjesztés mellékleteit képezik:

**7. számú melléklet:**

Térítésmentes vagyonátadási megállapodás a VASIVÍZ Zrt és Szombathely Megyei Jogú Város Önkormányzata között és annak mellékletei:

Vagyonértékelés (amely szerint az ingatlan aktuális értéke 347 M Ft + ÁFA)

Eszközlista

A Zrt. Közgyűlésének 14/2017.(VII.07.) számú határozata a vagyonátadásról.

**8. számú melléklet:**

Térítésmentes vagyonátadási megállapodás az AVUS és Szombathely Megyei Jogú Város Önkormányzata között és annak melléklete:

Eszközlista.

A vagyon értékének meghatározása a beruházási érték figyelembe vételével (bruttó 2 234 435 515 M Ft), amely a december 31-jei állapotnak megfelelően az amortizáció jogszabályban meghatározott mértékével csökkentésre kerül.

**Tájékoztatom a Tisztelt Közgyűlést, hogy a jogügyletek Önkormányzatunk költségvetését nem terhelik.**

**9. számú melléklet:**

Működtetési és támogatási szerződés a VASIVÍZ Zrt és Szombathely Megyei Jogú Város Önkormányzata között és annak mellékletei:

* Tárgyi eszköz lista (VASIVÍZ Zrt.)
* Tárgyi eszköz lista (AVUS)
* Árjegyzék
* Üzemeltetési szabályzatok
* Házirend
* Medencefoglalás beosztása
* Önköltség-számítási szabályzat
* Vagyonátadási megállapodások mellékletei

A működtetési és támogatási szerződés alapján a működtetés a nemzeti vagyonról szóló 2011. évi CXCVI. törvény rendelkezéseinek megfelelő tevékenységekre terjed ki, amely a nemzeti vagyon birtoklásából, használatából, hasznai szedéséből, a nemzeti vagyon fenntartásából és üzemeltetéséből álló tevékenységek együttese, és a jelen szerződés alapján a 1-3. pontban körülírt vagyon felújítására, fejlesztésére, a birtoklásának, használatának, hasznai szedése jogának továbbengedésére és az ezekkel kapcsolatos terhek viselésére is kiterjed.

A szerződés részletesen rögzíti a felek jogait és kötelezettségeit az alábbiak szerint:

A VASIVÍZ Zrt. az ingatlanvagyon üzemeltetésével, hasznosításával, a fürdőtevékenységre vonatkozóan az alábbi feladatok ellátását végzi:

1. A Szombathelyi Fedett Uszoda és Termálfürdő szakszerű, a közegészségügyi előírásoknak megfelelő üzemeltetésével szolgáltatás biztosítása a VASIVÍZ Rt. mindenkori Házirendje és Üzemeltetési Szabályzata szerint.

2. A felmerülő hibák folyamatos, költséghatékonyságot is figyelembe vevő elhárítása, a lehető legkisebb szolgáltatási zavart okozva.

3. A biztonságos működést elősegítő és állagmegóvást szolgáló karbantartási tevékenység elvégzése.

4. A vagyonvédelem körébe tartozó intézkedések betartása és betartatása, különösen a vagyonbiztosítás megkötése a teljes vagyonra vonatkozóan.

5. A munkavédelemi és tűzvédelmi előírások betartása és betartatása.

6. A szolgáltatás biztonságának fenntartása vagy egyéb kárveszély elhárítása érdekében azon váratlanul felmerülő, hibajavító jellegű beavatkozások – az Önkormányzat azonnali tájékoztatása melletti – elvégzése, amelyek a számvitelről szóló törvény (a továbbiakban: Sztv.) rendelkezései értelmébe beruházásának minősülnek, majd a kivitelezéssel kapcsolatos költségek egyeztetése és továbbszámlázása az Önkormányzat felé. Önkormányzat hozzájárul, hogy a VASIVÍZ ZRt. jelen szerződésben vállalt feladatai végrehajtása során alvállalkozói szolgáltatói teljesítést vegyen igénybe előzetes egyeztetés nélkül. A VASIVÍZ ZRt. az alvállalkozók szolgáltatást teljesítők által végzett munkáért ugyanúgy felel, mintha saját maga végezte volna el.

7. A Szombathelyi Fedett Uszoda és Termálfürdő fejlesztésére, felújítására vonatkozó elképzelések, javaslatok megfogalmazása, annak – tulajdonosi egyetértést követően - végrehajtásában való aktív szakmai közreműködés.

8. A VASIVÍZ Zrt. köteles a Szombathelyi Fedett Uszoda és Termálfürdő működését befolyásoló alábbi dokumentumokat és azok módosítását az önkormányzattal előzetesen jóváhagyatni:

- árjegyzék,

- Uszoda Üzemeltetési Szabályzata,

- Házirend.

9. Programok szervezése a minél nagyobb látogatottság elérése érdekében.

A VASIVÍZ Zrt. üzemeltetéssel kapcsolatos jogai:

1. A Szombathelyi Fedett Uszoda és Termálfürdő vendégforgalmi és egyéb szolgáltatási, valamint a vagyontárgyak szolgáltatási célú hasznosításából eredő bevételeinek beszedése.

2. A Szombathelyi Fedett Uszoda és Termálfürdő területén rendezvényszervezési jogosultság a működés zavarása nélkül, mely az Önkormányzat programkínálatát bővíti, ehhez kapcsolódóan bérbeadási jog.

Az Önkormányzat feladatai:

1. A létesítmény finanszírozására és beruházásokra vonatkozó tervek jóváhagyása tárgyév február utolsó napjáig,

2. Jóváhagyja a fent 8. pontban rögzített dokumentumokat,

3. A megállapodás szerinti támogatás biztosítása.

A megállapodás rögzíti azt is, hogy a VASIVÍZ ZRt. a működtetés során kiemelt figyelmet fordít:

- az óvodai és iskolai úszásoktatásra,

- a gyógyúszásra,

- a mozgáskorlátozott, illetve a sérült gyermekek rehabilitációs úszására,

- tömegsport jellegű úszásra,

- vízilabdára,

- közfürdő használatra és strandolásra, amely szolgáltatásokat a VASIVÍZ Zrt. az önkormányzati támogatás és a saját bevétel terhére elsődlegesen biztosít.

A VASIVÍZ ZRt. biztosíthatja továbbá a 12. pontban fel nem sorolt egyéb szolgáltatásokat a szabad kapacitása terhére, amely a tevékenység a veszteségét nem növelheti.

A megállapodás V. számú fejezete részletesen szabályozza a fürdőüzemeltetés finanszírozását a 2019. és az azt követő évekre.

1. A működtetési szerződés megkötésével egyidejűleg a VASIVÍZ ZRt. bemutatja a fürdőüzemeltetés egészére vonatkozó 2019. évi működtetés tervét (ideértve az árjegyzéket és az uszoda teljes finanszírozási szükségletét), külön dokumentumban az uszoda 2019. évi beruházási tervét és annak kalkulált finanszírozási igényét (Továbbiakban: Tervek). A működtetésre vonatkozó terv külön tételként tartalmazza a vagyonbiztosítás költségeit is. A Közgyűlés a tervekben jelzett, az uszoda teljes finanszírozási szükségletéből 2019. évre vonatkozóan 100.000.000.- Ft-ot az Önkormányzat a 2019. évi költségvetésében biztosít a VASIVÍZ ZRt. részére támogatásként, amelyet 2019. szeptember 30-ig a VASIVÍZ Zrt. számlájára utal.

2. 2019. évtől minden év november 30. napjáig a VASIVÍZ ZRt. elkészíti a következő évre vonatkozó Terveket, amelyeket az Önkormányzat Közgyűlése megtárgyal.

3. Az elfogadott Tervek alapján a Közgyűlés határozatban rögzíti az Önkormányzat által következő évre vállalt támogatás maximumát, külön megbontásban a működtetésre és a fejlesztésre biztosított támogatást.

4. 2020. évtől minden évben a VASIVÍZ ZRT. február 28. napjáig elkészíti az fürdőüzemeltetés egészére vonatkozó előző évi beszámolóját, amelynek keretében külön fejezetben kimutatásra kerülnek az elsődleges feladatok bevételei és költségei, és a Tervekben előző évre elfogadott és megvalósult működtetési és beruházási terv költségei.

5. A 4. pont szerinti beszámolót az önkormányzat által felkért könyvvizsgáló felülvizsgálja. A felülvizsgált beszámolót a Közgyűlés megtárgyalja.

6. Amennyiben a könyvvizsgáló által felülvizsgált beszámoló alapján az önkormányzat által finanszírozott feladatok tényleges finanszírozási igénye kevesebb lett, mint az önkormányzat által előző évre biztosított éves támogatás, úgy a különbözet összegével csökkenteni kell a tárgyévi önkormányzati támogatás összegét. Az így meghatározott, és az önkormányzat által az éves költségvetési rendeletben biztosított támogatási összeget a felek jelen szerződésben, szerződésmódosítás keretében is rögzítik. Az éves támogatást az Önkormányzat minden év szeptember 30. napjáig utalja a VASIVÍZ Zrt. számlájára.

Papír alapon az előterjesztéshez kapcsolódó mellékletek közül az alábbiak kerülnek kiküldésre:

* elszámolások elfogadásáról szóló nyilatkozatok az EMMI és a BM részéről
* térítésmentes vagyonátadási megállapodás a VASIVÍZ Zrt. és az Önkormányzat között (mellékletek nélkül)
* térítésmentes vagyonátadási megállapodás az AVUS és az Önkormányzat között (mellékletek nélkül)
* működtetési és támogatási szerződés a VASIVÍZ Zrt. és az Önkormányzat között (mellékletek nélkül)

Az előterjesztéshez kapcsolódó valamennyi melléklet terjedelmükre tekintettel elektronikusan kerül megküldésre. Elérhetőségük: <http://www.szombathely.hu/kozgyules/e-kozgyules/2018/>.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. október 11.**

 **/: Dr. Puskás Tivadar:/**

**HATÁROZATI JAVASLAT**

**…/2018. (X.25.) Kgy. számú határozat**

1. Szombathely Megyei Jogú Város Közgyűlése kinyilvánítja szándékát, hogy 2019. január 1. napjától az Önkormányzat a VASIVÍZ Zrt-től térítésmentes vagyonátruházás keretében tulajdonjogot szerezzen a szombathelyi 3684/10 helyrajzi számú, a természetben a Szombathely, Bartók Béla krt. 41. szám alatt található kivett uszoda, gyógyfürdő megnevezésű 2 ha 9709 m2 alapterületű ingatlan, és a 3684/8 helyrajzi számú, kivett vízmű megnevezésű, 312 m2 alapterületű ingatlan felett az előterjesztés 7. számú melléklete szerint.
2. Szombathely Megyei Jogú Város Közgyűlése kinyilvánítja szándékát, hogy 2019. január 1. napjától az Aligátor Vízilabda Utánpótlás Sportegyesülettől térítésmentes vagyonátruházás keretében tulajdonjogot szerezzen a 3684/10/A hrsz-ú, természetben a Szombathely, Bartók Béla krt. 41. szám alatt található kivett egyéb épület, uszoda megnevezésű 2291 m2 alapterületű ingatlan felett az előterjesztés 8. számú mellékletében foglaltak szerint a társasági adóról és az osztalékadóról szóló 1996. évi LXXXI. törvény 22/C. § (6a) bekezdés b) pontja szerint.
3. A Közgyűlés jóváhagyja a VASIVÍZ Zrt. által 2019. évre a Fürdő komplexum tervezett működtetési költségeire és bevételeire vonatkozó kalkulációt, amely az előterjesztés 6. számú melléklete. A Közgyűlés a 2019. évi veszteség finanszírozására 100 M Ft forrást biztosít.
4. A Közgyűlés a nemzeti vagyonról szóló 2011. évi CXCVI. tv. 3. § (1) bekezdés 10. pontja, illetőleg a 11. § (10), (13), (17) bekezdés b) pontja alapján versenyeztetés mellőzésével a Fedett Uszoda és Termálfürdő ingatlanait határozatlan időre a VASIVÍZ Zrt. ingyenesen működtetésébe kívánja adni. A Közgyűlés jóváhagyja a VASIVÍZ Zrt. és az Önkormányzat között kötendő Működtetési és támogatási szerződést az előterjesztés 9. számú melléklete szerint.
5. A Közgyűlés felhatalmazza a polgármestert, hogy a fenti szerződéseket aláírja.
6. A Közgyűlés
* a Házirend,
* az árjegyzék,
* az Uszoda Üzemeltetési Szabályzat

módosításának jóváhagyására felhatalmazza a gazdasági ügyekkel foglalkozó bizottságot.

**Felelősök:** Dr. Puskás Tivadar, polgármester

Illés Károly, alpolgármester

Dr. Károlyi Ákos jegyző

(A végrehajtás előkészítéséért:

Lakézi Gábor, a Városüzemeltetési Osztály vezetője

Dr. Kohuth Viktor, a VASIVÍZ Zrt. vezérigazgatója

Juhász Tibor, az AVUS elnöke)

**Határidő:** 2018. december 1.